ПОКАЗАТЕЛИ, ОТНОСИТЕЛНАТА ИМ ТЕЖЕСТ И МЕТОДИКА ЗА ОПРЕДЕЛЯНЕ НА КОМПЛЕКСНАТА ОЦЕНКА НА ОФЕРТИТЕ

	Критерият за оценка на офертите е „Икономически най-изгодна оферта”.

	Офертите на участниците, които не са отстранени от участие в процедурата и които отговарят на предварително обявените условия на Възложителя за икономически, финансови и технически възможности и квалификация подлежат на комплексна оценка за определяне на „икономически най-изгодната оферта”.

	Класирането на офертите се извършва в зависимост от комплексната оценка, която се формира като сбор от получените точки по отделните показатели за оценка.

Комплексната оценка (КО) на офертата на участника се изчислява по формулата: 

КО =  П1 + П2 + П3, където:

     П1 – Срок за изпълнение на поръчката – с тежест 10 точки
     П2 – Организационно-техническо решение – с тежест 30 точки.
     П3 – Предлагана цена – с тежест 60 точки
     Максимална комплексна оценка (КО) = 100 точки
     Показатели за оценка на предложенията и начина на определяне на тежестта им в комплексната оценка:

1.	П1  - е показател, отразяващ тежестта на предложения от кандидата срок за изпълнение на поръчката /в календарни дни/ -  тежест 10 точки, 
•	 За нуждите на настоящата методика максималната стойност на П1 е 10 точки; 
•	Максимален брой точки – 10, получава офертата с предложен най-кратък срок за изпълнение;

•	Точките на останалите кандидати се определят в съотношение към най-краткия срок за изпълнение по следната формула

П1= (Amin / Ai) х 10, където

Amin – представлява минималният (най-кратък) предложен срок за изпълнение на поръчката
Ai – представлява срока за изпълнение на поръчката, предложен от i - тия  кандидат 

Забележка: Участници, предложили срокове, по-дълги от максималния, който е посочен в указанията, ще бъдат отстранени от участие в процедурата. 

2.	П2  - е показател, отразяващ тежестта на организационно-техническото решение на участника за изпълнение на поръчката – тежест 30 точки 

Максимална оценка  – 30 точки.
Показателят се състои от шест подпоказателя, по всеки един от които комисията може да оцени участниците с оценка от 1 до 5 точки, както следва:

Стратегия за изпълнение на договора – от 1 до 5 точки

Включва описание на процеса на управление на изпълнението на договора, начина на комуникация между потенциалния изпълнител и възложителя и вътрешния контрол, който изпълнителя ще осъществява.
Оценка „1 точка” получава участник, който в предложената работна програма и приложенията към нея изобщо не коментира стратегията си за изпълнение на договора или разглежда само един от въпросите, свързани със цялостното управление на изпълнението на договора, комуникацията между изпълнителя и останалите участници в строителния процес и вътрешния контрол, който изпълнителя ще осъществява.
Оценка „3 точки” получава участник, който в предложената работна програма и приложенията към нея е разгледал всички въпроси свързани със стратегията за изпълнение на договора, но някой или всеки един от тях не са развити достатъчно подробно и изчерпателно или противоречат на предвиденото в тръжната документация или нормативната уредба.
Оценка „5 точки” получава участник, който в предложената работна програма и приложенията към нея е разгледал всички въпроси свързани със стратегията за изпълнение на договора, изложението му е изчерпателно, дава ясна представа за въпросите, свързани със цялостното управление на изпълнението на договора, комуникацията между изпълнителя и останалите участници в строителния процес и вътрешния контрол, който изпълнителя ще осъществява и съответства на действащото законодателство и предвиденото в тръжната документация.

Анализ на рисковете – от 1 до 5 точки. 
 
Включва идентификация и описание на евентуалните рискове, които биха могли да повлияят върху качественото и навременно изпълнение на договора и съответно предлагане на ефективни мерки за тяхното преодоляване.
Оценка „1 точка” получава участник, който в предложената работна програма и приложенията към нея никъде не коментира въпросите свързани с евентуалните рискове, които биха могли да повлияят върху качественото и навременно изпълнение на договора и съответните мерки за тяхното преодоляване.
Оценка „3 точки” получава участник, който в предложената работна програма и приложенията към нея идентифицира и описва евентуалните рискове, които биха могли да повлияят върху качественото и навременно изпълнение на договора, без да предлага мерки за тяхното преодоляване.
Оценка „5 точки” получава участник, който в предложената работна програма и приложенията към нея идентифицира и описва евентуалните рискове, които биха могли да повлияят върху качественото и навременно изпълнение на договора, като предлага и ефективни мерки за тяхното преодоляване.

Съдържание на работната програма и линейния график – от 1 до 5 точки

Разглеждат се представената работна програма и приложените към нея линеен график за изпълнение на дейностите, обяснителна записка към него и диаграма на работната ръка. Комисията преценява съдържанието и пълнотата на посочените документи.
Оценка „1 точка” получава участник, който към работната си програма не е приложил един от документите: линеен график за изпълнение на дейностите, обяснителна записка към него и диаграма на работната ръка. 
Оценка „3 точки” получава участник, който към работна си програма е приложил всички изброени документи, но те не съдържат достатъчно подробна информация за отделните дейности при изпълнението на СМР, броят работници, които възнамерява да ползва участникът за всеки вид дейност, дните за изпълнение на отделните дейности, човекочасовете за всеки вид дейност и за цялостното изпълнение на строителството. 
Оценка „5 точки” получава участник, който към работна си програма е приложил всички изброени документи, и те съдържат достатъчно подробна информация за отделните дейности при изпълнението на СМР, броят работници, които възнамерява да ползва участникът за всеки вид дейност, дните за изпълнение на отделните дейности, човекочасовете за всеки вид дейност и за цялостното изпълнение на строителството.

 Съответствие между линейния график и останалите части на работната програма – от 1 до 5 точки

Преценява се съответствието на посочените документи, както помежду им, така и с останалите части от работната програма.
Оценка „1 точка” получава участник, при който е налице разминаване между срока за изпълнение от техническото му предложение и срока, заложен по линейния график за изпълнение на дейностите и обяснителна записка към него него или участник, при който липсва информация за оценяване на съответствието.  
Оценка „3 точки” получава участник, при който се констатира несъответствие между показателите от линейния график и диаграмата на работната ръка: заложеният брой работници, необходими за изпълнение на строителството, човекочасовете по линейния календарен график, предложения срок за изпълнение на строителството и предвиденото в обяснителната записка.
Оценка „5 точки” получава участник, при който е налице пълно съответствие между показателите от линейния график, описанието в обяснителната записка, диаграмата на работната ръка и останалите части на работната програма по отношение сроковете за изпълнение, предвидените дейности и човешкият ресурс.

Организационен план и Технология за изпълнение на строителството– от 1 до 5 точки

Подробно описани в работната програма Организационен план за цялостното изпълнение на обекта, вкл. и на временното строителство със срокове и отговорници, етапи на строителството в правилна технологична последователност, технология на изпълнение.
Оценка „1 точка” получава участник, който в предложената работна програма и приложенията към нея е описал технология за изпълнение на строителството, но тя не съответства на техническата спецификация за обекта и/или са налице разминавания и несъответствия в технологичната последователност на изпълнение между заложените дейности по графика и/или описаното в останалите документи.
Оценка „3 точки” получава участник, който в предложената работна програма и приложенията към нея е описал технология за изпълнение на строителството, съответстваща на техническата спецификация за обекта, в правилна технологична последователност на изпълнение между заложените дейности по графика и/или описаното в останалите документи, но са налице разминавания и несъответствия в Организационния план за цялостното изпълнение на обекта, вкл. и на временното строителство със срокове и отговорници.
Оценка „5 точки” получава участник, който в предложената работна програма и приложенията към нея е структурирал и описал “Организационния план за цялостното изпълнение на обекта, вкл. и на временното строителство със срокове и отговорници”, технология за изпълнение на строителството, съответстваща на техническата спецификация за обекта, в правилна технологична последователност на изпълнение между заложените дейности по графика и/или описаното в останалите документи

Методология – от 1 до 5 точки
Предложени от участника методология и подход за изпълнение на строителството, методи за изпитване, методи за контрол и приемане на извършените СМР.
Оценка „1 точка” получава участник, който в предложената работна програма и приложенията към нея е описал методология и подход за изпълнението на строителството, но те не съответстват на техническата спецификация за обекта.
Оценка „3 точки” получава участник, който в предложената работна програма и приложенията към нея е описал методология и подход за изпълнението на строителството, но липсва описание на методи за изпитване, методи за контрол и приемане на извършените строително-монтажни работи.
Оценка „5 точки” получава участник, който в предложената работна програма и приложенията към нея е описал и структурирал методология и подход за изпълнението на строителството, съответстващи на техническата спецификация за обекта с описани методи за изпитване, методи за контрол и приемане на извършените строително-монтажни работи.

3.	Предлагана цена – П3

П3 - е показател, отразяващ тежестта на предлаганата цена на съответната оферта. 

•	За нуждите на настоящата методика максималната стойност на П3 е 60 точки; 
•	Максимален брой точки – 60, получава офертата с предложена най-ниска цена;

•	Точките на останалите кандидати се определят в съотношение към най-ниската предложена цена по следната формула

П3 = (Amin / Ai) х 60, където

Amin – представлява предложената най-ниска цена за изпълнение на поръчката
Ai – представлява цената, предложена от съответния участник 

 Забележка: Участници, предложили цени, по-високи от прогнозната стойност, ще бъдат отстранени от участие в процедурата.